Trump sterk aan by WithuisTrump kom Vrydag by die hospitaal aan vir behandeling nadat hy Covid-19 opgedoen het. (Foto: Jacquelyn Martin/AP) “Ek is nou beter en miskien selfs immuun.” Só het die Amerikaanse president Donald Trump gesê toe hy ná drie aande uit die hospitaal ontslaan is en teruggekeer het na die Withuis om daar verder aan te sterk. Trump is uit ŉ weermaghospitaal ontslaan waar hy Covid-19-behandeling ontvang het nadat hy en sy vrou, Melania, Vrydag positief getoets is vir die virussiekte. CNN berig dat Sean P Conley, Trump se dokter, gesê het die president sterk goed tuis aan. ŉ Span dokters het hom Dinsdag onder oë gehad. “Sy lewenstekens is stabiel en ŉ suurstofversadigingsvlak van 95-97% is aangeteken,” het Conley gesê. ŉ Video op BBC wys hoe Trump met sy terugkoms by die Withuis op die balkon gaan staan en sy masker afhaal terwyl foto’s van hom geneem word. Hy het ook ŉ militêre saluut gegee en sy duim in die lug gehou. Hy sit sy mediese behandeling nou tuis voort. Volgens sy span dokters is hy egter nog nie heeltemal buite gevaar nie. Die Washington Post berig mediese kenners is bekommerd oor die Withuis-personeel én Trump se eie gesondheid. CNN berig die Withuis-personeel het gesê hulle voel senuweeagtig en bekommerd oor hul eie veiligheid en welstand. Dié kommer het toegeneem met Trump se terugkeer. Talle van Trump se personeellede en medewerkers het ook die afgelope paar dae positief vir die virus getoets en die aantal lede in die Withuis is dun gesaai. Volgens BBC is daar steeds talle vrae oor die erns van Trump se siekte ná ŉ naweek van teenstrydige uitsprake. Met sy eerste oggend terug in die Withuis het Trump op Twitter Covid-19 met griep vergelyk. “Die griepseisoen is op pad!” het hy geskryf. “Gaan ons ons land sluit? Nee, ons het geleer om daarmee saam te leef, net soos ons met Covid-19 moet leer saamleef.”